Publicat in: 12 mart. 2024
Un contract de achiziționare a 25 de autobuze electrice a fost semnat, astăzi, la sediul Primăriei Municipiului Iași.
Mijloacele de transport vor fi furnizate de o firmă din Turcia, până în luna iunie, a anului viitor, valoarea proiectului fiind de aproximativ 14 milioane de euro, fondurile provenind din Programul Național de Redresare și Reziliență.
Reprezentantul firmei producătoare, Maria Magdalena Peșu a precizat că autobuzele sunt proiectate pentru condițiile meteo din țara noastră, având o autonomie de deplasare de 200 de kilometri: "Au baterii de 315 kilowați oră și motoare de 250 de kilowați. Autonomia pe care o dezvoltă în condiții reale de trafic este în jur de 200km. Acestea sunt dotate cu sisteme de supraveghere video, cu infotainment, panouri de informare pasageri, cu numărătoare de călători. Modelul acesta Karsan 10 se află deja pe străzile din România, în orașe ca Timișoara, Brașov, Slatina."
Directorul Companiei de Transport Public din Iași Cristian Stoica a declarat că noile autobuze vor circula în zona municipiului Iași: "Aceste autobuze vor circula în special în zona municipiului Iași, astfel încât, dat fiind că Iașul este o aglomerație urbană, să putem reduce numărul de emisii de carbon. Acesta este și scopul achiziției acestor autobuze, iar traseele se vor stabili în funcție de necesități, înlocuindu-le pe cele cu combustibil."
Primarul Mihai Chirica a mai spus că ieri, Instanța de Judecată a respins contestația depusă la achiziția de tramvaie și în perioada următoare va fi semnat contractul și pentru cele 32 de tramvaie care vor proveni, de asemnea, de la o firmă din Turcia: "Capacitatea lor pentru acest tip de autobuz este de 88 de locuri, din care 32 pe scaune. Sunt autobuze mai scurte, de 10 metri, care permit circulația în trafic mult mai ușor. Ele se adaugă la celelalte 65 de unități de transport de tip autobuz electric, care se adaugă la celelalte 32 de tramvaie noi și sigur așteptăm semnarea contractului și pentru cele 25. În urma deciziei Curții de Apel de ieri, se pare că a fost respinsă contestația unuia dintre contestatar și vom ajunge la semnarea contractului și pentru tramvaie."
(Radio Iaşi/Constantin Mihai/FOTO radioiasi.ro)